Paroolaansoek vir Waterkloof-4 se Christoff Becker verwerpChristoff Becker in ‘n skermskoot uit die YouTube-video wat uitgelek is Christoff Becker, een van die sogenaamde Waterkloof-4, se jongste paroolaansoek is van die hand gewys, het Beeld Donderdag berig. Die dringende hofaansoek om weer op parool vrygelaat te word, is Woensdag in die hooggeregshof in Pretoria van die hand gewys. Becker se prokureurs het aangevoer dat hy nie sy paroolvoorwaardes verontagsaam het toe ŉ video in die Kgosi Mampuru-gevangenis in Pretoria geneem is, kort voordat hy en sy medebeskuldigde, Frikkie du Preez, op parool vrygelaat is nie. Die twee mans se parool is teruggetrek nadat ŉ video van die twee, waar hulle glo alkohol en ŉ selfoon in ŉ sel gebruik, aan die lig gekom het. Die Waterkloof-4, Du Preez, Becker, Gert van Schalkwyk en Reinach Tiedt, het in 2001 ŉ hawelose man in Pretoria doodgeslaan. Die vier is op 11 Februarie op parool vrygelaat en Becker en Du Preez is op 28 Februarie weer teruggestuur tronk toe.